**Проект!**

За публикуване на интернет-страниците на Народното събрание, МП, МВнР, МЗ, МВР, МТСП

**Обявление за провеждане на процедура за подбор на кандидати за член на Европейския комитет за предотвратяване на изтезанията и нечовешкото или унизително отнасяне или наказание**

 Европейският комитет за предотвратяване на изтезанията и нечовешкото или унизително отнасяне или наказание към Съвета на Европа („Комитета“) е създаден на основание Европейската конвенция за предотвратяване на изтезанията и нечовешкото или унизително отнасяне или наказание от 1987 г. Членовете на Комитета изпълняват своите функции независимо и безпристрастно, като са длъжни да бъдат практически на разположение на Комитета. Те участват в посещения в места, в които са настанени лица с ограничена свобода на придвижване, за да оценят отношението на властите към тези лица. Такива места са затворите, институциите за задържане на непълнолетни лица, полицейските управления, центровете за настаняване на бежанци, психиатричните болници, домовете за социални грижи и др. Повече информация може да се намери на адрес: <https://www.coe.int/en/web/cpt>

Във връзка с изтичането на мандата на настоящия представител на Република България в Комитета на 19 декември 2025 г. се обявява процедура за подбор на кандидати за нов член от Република България.

 Подборът ще бъде съобразен с чл. 4 и чл. 5 от Европейската конвенция за предотвратяване на изтезанията и нечовешкото или унизително отнасяне или наказание, Препоръка 1323 (1997) за укрепване на механизмите на Европейската конвенция за предотвратяване на изтезанията и нечовешкото или унизително отнасяне или наказание*,* Резолюция 1248 (2001) относно Европейския комитет за предотвратяване на изтезанията, Резолюция 1540 (2017) на Парламентарната асамблея относно подобряването на процедурите за подбор на членовете на Комитета и Резолюция 1808 (2011) относно укрепване на механизмите за предотвратяване на изтезанията в Европа *(приложени към настоящото обявление).*

 Първоначалният подбор на кандидатите ще се извърши от Съвета към Националния координационен механизъм по правата на човека, създаден с Постановление на Министерския съвет № 59 от 21 март 2024 г.

 Кандидатите за член на Комитета следва да отговарят на следните изисквания:

* Да притежават високи нравствени качества;
* Да имат завършено висше образование на образователно-квалификационна степен „Магистър“ по някое от следните професионални направления:

3.2. Психология;

3.4. Социални дейности;

3.6. Право;

7.1. Медицина;

9.1. Национална сигурност

или в друго подходящо за нуждите на КПИ професионално направление.

* Да имат най-малко тригодишен професионален опит в някоя от следните сфери: опазване на обществения ред, изпълнение на наказанията, прилагане на държавната политика за предоставяне на международна закрила, социална работа, здравеопазване (предоставяне на медицински грижи в местата за лишаване от свобода, съдебна психиатрия, обща психиатрия (с фокус върху работа с деца и подрастващи)) или в други дейности, попадащи в компетентността на Комитета;
* Да не са осъждани с наложено наказание „лишаване от свобода“ за престъпление от общ характер (справката се издава служебно от Министерство на правосъдието);
* Да владеят отлично поне един от двата официални езика на Съвета на Европа – английски или френски език (ниво B2 съгласно общата европейска референтна езикова рамка).

Кандидатите следва да представят следните документи:

1. Молба в свободен текст за участие в подбора;
2. Автобиография, попълнена в специалния формуляр на КПИ на български и английски език, показваща ясно как кандидатът изпълнява критериите за подбор и посочваща примери за съответния професионален опит;
3. Копие от лична карта;
4. Копие от диплома за висше образование;
5. Документи, удостоверяващи изискуемия тригодишен професионален опит в посочените области;
6. Копие от документ, удостоверяващ съответното владеене на английски или френски език;
7. Данни за контакт (телефон и електронна поща);
8. Декларация за готовност за освобождаване на заемана длъжност, свързана с вземането на решения, попадащи в областите на компетентност на Комитета – за кандидат, който на централно държавно равнище е отговорен за определянето на националната политика в тази област и който може да бъде политически отговорен за евентуални пропуски в нея, ако бъде избран.
9. Декларация от кандидата, че ще може да отделя време за участие в работата на Европейския комитет за предотвратяване на изтезанията и нечовешкото или унизително отнасяне или наказание.

Кандидатите подават молбата си за участие в подбора лично, чрез изрично упълномощено лице, по куриер, по пощата с препоръчано писмо с обратна разписка при зачитане на пощенското клеймо на датата на получаване или по електронна поща, заедно с посочените по-горе документи, в срок **17:00 ч. на 25 октомври 2024 г.** в деловодството на Министерство на правосъдието на адрес: гр. София 1040, ул. “Славянска“ №1, електронен адрес: priemna@justice.government.bg.

Кандидатите следва да могат да представят документите в оригинал, в случай че им бъдат поискани в хода на процедурата.

Имената и предпоставените от кандидатите документи ще бъдат изпратени на Съвета към Националния координационен механизъм по правата на човека, създаден с Постановление № 59 от 21 март 2024 г. за разглеждане и преценка кои от тях да бъдат изпратени на вниманието на ръководителя на българската делегация на ПАСЕ. След проведено изслушване с допуснатите кандидати ще бъде извършен подбор на трима души, между които трябва да има и мъже, и жени. Одобрените три кандидатури на Република България ще бъдат изпратени на Бюрото на Парламентарната асамблея на Съвета на Европа, като националният член на Комитета ще бъде избран от Комитета на министрите на Съвета на Европа.